Les professions de l'esport a Catalunya s'han regulat mitjançant la Llei 3/2008, de 23 d'abril, de l'exercici de les professions de l'esport, ateses les competències autonòmiques exclusives en matèria esportiva i en matèria d'exercici de les professions titulades, que té atribuïdes la Generalitat de Catalunya d'acord amb el seu Estatut d'Autonomia.
El marc legal per a l'aprovació de la citada llei parteix del Text únic de la Llei de l'esport, aprovat pel Decret legislatiu 1/2000, de 31 de juliol, el qual en la seva disposició addicional vuitena va ordenar al Govern presentar al Parlament un projecte de llei que regulés l'exercici de les professions relacionades amb l'àmbit de les activitats físiques i esportives al territori de Catalunya.
L'esmentada Llei 3/2008, de 23 d'abril, de les professions, regula els aspectes bàsics de l'exercici de les professions de l'esport a Catalunya, estableix d'una manera expressa quines són aquestes professions, determina les titulacions necessàries per exercir-les i atribueix a cada professió el seu propi àmbit funcional general.
Tanmateix, cal tenir present que amb anterioritat a l'aprovació d'aquesta Llei i també amb anterioritat a l'inici de la formació reglada en l'àmbit de l'esport, que és un fet molt recent, moltes persones han assolit competències professionals relatives a especialitats i modalitats esportives, mitjançant una àmplia diversitat de vies que progressivament, al llarg dels anys, es van anar obrint en el camp laboral i, per tant, són persones que disposen d'una experiència adquirida, la qual ha estat propiciada per la gran expansió que han tingut en els darrers anys les activitats físiques i esportives.
Així, es constata que existeix un gran nombre de persones que desenvolupen tasques vinculades a l'esport dins de diversos marcs, com ara el federatiu, el social o el de l'oci, i que estan desenvolupant i exercint unes funcions en base a una experiència adquirida, però sense disposar d'una titulació oficial i reglada.
Vista aquesta realitat anterior, la qual cal respectar, la Llei 3/2008, de 23 d'abril, sobre l'exercici de les professions de l'esport a Catalunya, dedica la seva disposició transitòria primera a l'exercici professional sense la titulació requerida a la llei.
L'esmentada disposició preveu que els requisits de titulació que estableix aquesta llei no afecten la situació ni els drets de les persones que, quan entri en vigor, acreditin de manera fefaent i en les condicions que s'estableixin reglamentàriament, que exerceixen o exercien les activitats professionals que s'hi regulen.
La mateixa disposició transitòria preveu que aquestes persones s'hauran d'inscriure en el Registre Oficial de Professionals de l'Esport de Catalunya, creat amb aquesta finalitat.
Així, segons els fonament legals exposats i vista la realitat de les competències i l'experiència professional assolida per moltes persones que desenvolupen les seves activitats en el camp de l'esport, tal com s'ha exposat, i per tal de desplegar reglamentàriament la disposició transitòria primera de la citada Llei 3/2008, de 23 d'abril, sobre l'exercici de les professions de l'esport a Catalunya, és adient articular un procediment que permeti habilitar les persones que han estat treballant professionalment abans de la publicació de la nova llei, a fi que amb aquesta habilitació puguin seguir exercint la professió.
En establir l'exigència d'una experiència laboral de 700 hores treballades es va valorar el volum d'hores del període de pràctiques que actualment està fixat en els cursos de tècnic d'esports dels diferents nivells (550 hores), regulats mitjançant el Reial decret 1913/1997, modificat pel Reial decret 1363/2007 i pel que fa referència a la formació en el període transitori, atenent l'Ordre Ministerial 3310/2002, entenent que caldria una exigència superior a aquest volum d'hores.
Així mateix, es va considerar que 700 hores equivalen a un període mínim de 6 mesos d'exercici de la tasca professional, treballant entre 25 i 30 hores setmanals, període d'experiència que es valora com a mínim a exigir, i també per igualar el mínim d'hores que s'exigirà per al procés de validació d'aprenentatges, que serà de 700 hores.
Cal també articular, en compliment de la disposició transitòria tercera de la mateixa llei, apartats 2 i 4, un procediment d'habilitació per a les persones que acreditin la formació d'acompanyant de turisme eqüestre (ATE) de l'Escola de Capacitació Agrària Eqüestre.
Aquest Decret, a la seva disposició addicional segona, també preveu les habilitacions atorgades pel Consell Català de l'Esport en l'àmbit de les activitats fisicoesportives en el medi natural, d'acord amb el Decret 56/2003, i a les quals s'atribueixen els mateixos efectes que les habilitacions regulades en l'articulat del present Decret.
Les competències per lliurar aquesta habilitació, així com per a l'establiment del procediment, s'encomanen a la Secretaria General de l'Esport, que tal com estableix el text únic de la Llei de l'esport, aprovat pel Decret legislatiu 1/2000, de 31 de juliol, és l'òrgan de direcció de l'Administració esportiva de la Generalitat i adscrita al Departament que té assignades competències en matèria esportiva.
Així mateix, s'atribueixen competències en aquest procediment al Consell Català de l'Esport, que també d'acord amb el citat text legal, és l'organisme autònom de caràcter administratiu, amb plena capacitat d'obrar per al compliment de les finalitats i els objectius de la Llei, i que té atribuïdes entre les seves funcions la de col·laborar, per mitjà de l'Escola Catalana de l'Esport, en la formació dels tècnics de totes les modalitats i tots els nivells esportius.
A l'últim, a la disposició final del Decret es preveu la seva entrada en vigor l'endemà d'haver estat publicat en el Diari Oficial de la Generalitat de Catalunya, atès que la disposició final novena de la Llei 3/2008, de 23 d'abril, preveu que les titulacions que habiliten per exercir les professions que s'hi regulen són exigibles a partir de l'1 de gener de 2009, i atès que a més en aquest decret es preveu també a la citada disposició final una vigència limitada per a tot el procés, que finalitzarà el 31 de desembre de 2010.
Aquesta temporalitat del Decret s'ha establert considerant que la norma està destinada a un col·lectiu que ja treballava abans de l'entrada en vigor de la Llei 3/2008, de 23 d'abril, i per tant es tracta d'un col·lectiu tancat, que ja no creix, al qual s'estima que s'ha de donar un període per regularitzar la seva situació.
Aquest període, atès el col·lectiu destinatari, es va valorar suficient fixar-lo en el termini citat en l'anterior apartat.
D'acord amb la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i amb la Llei 13/2008, de 5 de novembre, de la Presidència de la Generalitat i del Govern.
Per tot el que s'ha exposat, d'acord amb el dictamen de la Comissió Jurídica Assessora, a proposta del Vicepresident del Govern i d'acord amb el Govern,
1.1 L'objecte del present Decret és regular el procediment d'habilitació per a l'exercici de les professions d'animador o animadora o monitor o monitora esportiu professional, entrenador o entrenadora professional i director o directora esportiu, de conformitat amb la Llei 3/2008, de 23 d'abril, de l'exercici de les professions de l'esport.
1.2 Aquest Decret no és d'aplicació a l'àmbit de la professió del professorat d'educació física.
Finalitat del procediment d'habilitació
La finalitat d'aquesta norma és establir el procediment per constatar que les persones que sol·liciten l'habilitació, i que no disposen de les titulacions exigides per la Llei 3/2008, de 23 d'abril, estan capacitades i disposen d'experiència suficient i provada per continuar exercint les tasques professionals que ja desenvolupaven, posant al seu abast la possibilitat d'obtenir una habilitació, a fi que puguin continuar exercint i desenvolupant les mateixes tasques professionals que ja estaven duent a terme abans de l'entrada en vigor de la citada llei.
Sol·licitud d'habilitació per a l'exercici professional
3.1 Els interessats a obtenir l'habilitació per a l'exercici professional d'animador o monitor esportiu professional, entrenador professional o director esportiu que no tinguin la titulació legalment exigida hauran de presentar una sol·licitud davant el Consell Català de l'Esport, d'acord amb el model normalitzat que es detallarà a la convocatòria corresponent i que apareixerà a la pàgina web corporativa de la Generalitat.
3.2 Els/les professionals sol·licitants hauran d'acreditar documentalment la seva experiència laboral, ja sigui com a treballador/a autònom o com a treballador/a per compte d'altri, amb constància provada d'un mínim de 700 hores treballades.
També hauran de tenir competències d'assistència sanitària immediata, referides a la reanimació cardiopulmonar, acreditades per l'Escola Catalana de l'Esport, o qualsevol altre centre autoritzat per a la formació en programes d'atenció sanitària immediata de nivell 1 en virtut del que disposa el Decret 225/1996, de 12 de juny, pel qual es regula la formació en atenció sanitària immediata.
3.3 A la sol·licitud s'ha d'adjuntar la documentació que figura en l'annex d'aquest Decret i el document d'acreditació de les competències d'assistència sanitària immediata referides a reanimació cardiopulmonar a què fa referència el paràgraf anterior o declaració responsable al respecte.
3.4 Si la sol·licitud d'habilitació o la documentació aportada no reuneix els requisits exigits, s'ha de requerir l'interessat perquè, en el termini de deu dies, esmeni la falta o aporti els documents preceptius, amb indicació que, si no ho fa, es considera que desisteix de la petició, en els termes previstos en l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Funcions de la Secretaria General de l'Esport
Correspon a la Secretaria General de l'Esport, mitjançant l'àrea de formació del Consell Català de l'Esport:
a) L'establiment del procés, les instruccions i els instruments per al lliurament de l'habilitació.
b) La publicació de les convocatòries per a l'habilitació de l'exercici professional.
c) El nomenament de les persones que formen part de les comissions avaluadores, les quals es constituiran per les diferents modalitats o especialitats objecte de convocatòria.
d) Realitzar la gestió del procés corresponent de les persones participants en la convocatòria.
e) Emetre els certificats d'habilitació per a l'exercici professional als efectes de la Llei 3/2008, de 23 d'abril.
f) Atendre les consultes i orientar les persones aspirants.
5.1 Les comissions avaluadores estaran formades per:
a) Un/a president/a, que serà un/a funcionari/ària del Consell Català de l'Esport, que tindrà la funció de garantir-ne el correcte desenvolupament.
b) Un/a secretari/ària, que serà un/a funcionari/ària del Consell Català de l'Esport, que tindrà la funció d'estendre les actes del desenvolupament del procés d'habilitació i certificar que s'ajusten al que estableix aquest Reglament i a la normativa reguladora.
c) Un mínim de tres vocals experts, que tindran la funció de valorar l'experiència professional suficient i provada per continuar exercint les tasques professionals que ja desenvolupaven abans de l'aprovació de la Llei, de les persones aspirants dels quals:
- Un en representació de la Secretaria general de l'Esport.
- Un en representació de la Unió de Federacions Esportives de Catalunya.
- Un en representació de la Federació esportiva respectiva.
Els dos primers hauran de ser llicenciats en educació física i el tercer haurà de tenir titulació del màxim nivell dels programes que imparteixi.
En el supòsit de comissions avaluadores per modalitats o especialitats no federatives o federatives i no integrades en la Unió de Federacions Esportives de Catalunya, els dos vocals representants d'aquesta entitat i de la respectiva federació seran substituïts per representants del sector corresponent.
5.2 Correspon a les comissions avaluadores:
a) Vetllar pel correcte desenvolupament de la convocatòria.
b) Comprovar la documentació i els requisits de les persones aspirants.
c) Valorar l'experiència professional de les persones aspirants en base als àmbits descrits en l'annex d'aquest Decret.
d) Publicar les llistes i els resultats de la valoració en els terminis i forma establerts.
e) Resoldre les reclamacions i el procediment d'habilitació, d'acord amb les disposicions d'aquest Decret i amb les instruccions de la Secretaria General de l'Esport.
5.3 Les comissions avaluadores organitzaran, desenvoluparan i faran el seguiment del procés per habilitar i valorar els resultats obtinguts.
La valoració es farà constar en una acta que hauran de signar tots els membres de la comissió.
Les comissions avaluadores actuaran d'acord amb les previsions d'aquest Decret i seguint les instruccions que emeti el/la secretari/a general de l'Esport.
Per determinar els drets d'assistència corresponents al personal que depèn del Consell Català de l'Esport del Departament competent per raó de la matèria, i que participi en les comissions avaluadores regulades en el present Decret, serà d'aplicació el Decret 138/2008, de 8 de juliol, d'indemnitzacions per raó del servei.
6.1 L'habilitació ho és únicament amb efectes laborals i no comporta la validació ni l'acreditació de cap procés formatiu.
6.2 Tanmateix, se l'habilita només per a aquella tasca que ja desenvolupava, no per a cap altra d'un àmbit professional diferent.
6.3 Un cop obtingut el certificat d'habilitació cal inscriure's en el Registre Oficial de Professionals de l'Esport de Catalunya regulat pel Decret 68/2009, de 28 d'abril, i es pot continuar exercint la tasca professional que ja es desenvolupava.
Tramesa i conservació de la documentació
7.1 Les comissions avaluadores han de lliurar al secretari/a general de l'Esport la relació nominal de les persones avaluades dins del mes següent al de la finalització del procediment per a l'habilitació.
7.2 La relació nominal s'ha d'elaborar separadament per a la professió corresponent.
7.3 L'Escola Catalana de l'Esport del Consell Català de l'Esport arxivarà i custodiarà les actes de les comissions avaluadores i els certificats d'habilitació.
8.1 Contra els resultats de l'habilitació les persones interessades poden presentar, en el termini de cinc dies a comptar de l'endemà de la seva publicació al tauler d'anuncis de l'Escola Catalana de l'Esport, un escrit d'al·legacions davant la comissió avaluadora.
8.2 La resposta a l'escrit d'al·legacions s'ha d'emetre en un termini màxim de 10 dies i s'ha d'exposar al tauler d'anuncis, fent esment del termini i procediment que s'indica en l'apartat següent.
8.3 Contra la resolució de resposta de les al·legacions emesa per la comissió avaluadora, que es qui resol el procediment, les persones interessades, en el termini d'un mes a comptar de l'endemà de la seva publicació, poden presentar, davant el mateix organisme avaluador, recurs d'alçada adreçat a la Secretaria General de l'Esport.
La comissió avaluadora elevarà a la Secretaria general de l'Esport, perquè aquest òrgan pugui resoldre:
a) L'escrit de recurs d'alçada.
b) Còpia dels documents relatius a l'avaluació objecte del recurs.
c) Un informe relatiu al recurs d'alçada presentat.
8.4 La Resolució que posa fi al procediment d'habilitació es dictarà, per la Comissió Avaluadora, en el termini màxim de tres mesos.
D'acord amb els apartats 2 i 4 de la disposició transitòria tercera de la Llei 3/2008, de 23 d'abril, de l'exercici de les professions de l'esport, totes les persones que a l'entrada en vigor d'aquesta norma legal disposin de la formació d'acompanyant de turisme eqüestre de l'Escola de Capacitació Agrària Eqüestre, poden sol·licitar davant del Consell Català de l'Esport, la seva habilitació per exercir específicament les f uncions pròpies dels animadors o monitors esportius professionals en les activitats esportives de marxa a cavall.
La tramitació per al lliurament d'aquesta habilitació seguirà el procediment i condicions establerts en el present Decret i d'acord amb el que es detalli en la convocatòria corresponent, i ha d'inscriure's en el Registre Oficial de Professionals de l'Esport de Catalunya.
3 La comissió avaluadora, prevista a l'article 5 d'aquest Decret, que actuarà en el procés d'habilitació dels acompanyants de turisme eqüestre, incorporarà, a més dels membres previstos en el citat article, un representant del Departament competent per raó de la matèria i el responsable de l'Escola de Capacitació Agrària Eqüestre, així com els agents socials implicats.
Les habilitacions que van ser atorgades pel Consell Català de l'Esport, d'acord amb el Decret 56/2003, de 20 de febrer, pel qual es regulen les activitats fisicoesportives en el medi natural, seguint el procediment establert en el seu article 8 apartat 2 e s mantenen en vigor, així com es mantenen els efectes i s'han d'incloure en el Registre Oficial de Professionals de l'Esport de Catalunya.
Les habilitacions provisionals atorgades en base a la disposició transitòria segona del Decret 56/2003, de 20 de febrer, nomes es valoraran a efectes del compliment dels requisits previstos en el procediment d'habilitació regulat en el present Decret.
La validació d'aprenentatges adquirits que preveu la disposició transitòria tercera 1 de la Llei 3/2008, de 23 d'abril, de l'exercici de les professions de l'esport, es portarà a terme mitjançant els procediments específics que es convoquin a aquest efecte per l'òrgan competent.
La inscripció del certificat d'habilitació al Registre Oficial de Professionals de l'Esport de Catalunya regulada a l'article 6.3 d'aquest Decret, es podrà portar a terme d'ofici per l'Administració, en el supòsit que l'interessat ho autoritzi a la sol·licitud d'inici del procediment.
El règim jurídic previst en el procediment d'habilitació serà aplicable a aquells procediments que, tot i iniciats, no s'hagin resolt i notificat en el període de vigència establert en la disposició final d'aquest Decret.
Aquest decret entrarà en vigor l'endemà de la data de la seva publicació al DOGC i tindrà vigència fins al 31 de desembre de 2010.
Barcelona, 14 de juliol de 2009
Acreditació de l'experiència professional en l'àmbit de l'esport
Es considera experiència professional en l'àmbit de l'esport, d'acord amb els articles 4, 5 i 6 de la Llei 3/2008, de 23 d'abril, de l'exercici dels professions de l'esport:
a) Les tasques dutes a terme d'animador/a o monitor/a esportiu professional d'un esport determinat amb les funcions d'instrucció esportiva, formació, animació, condicionament físic, millora de la condició física, control i altres funcions anàlogues respecte a les persones que aprenen i practiquen aquest esport, quan aquesta pràctica no va enfocada a la competició esportiva.
b) Les tasques dutes a terme d'entrenador/a professional d'un esport determinat que permet fer l'entrenament, la selecció, l'assessorament, la planificació, la programació, la direcció, el control, l'avaluació i el seguiment d'esportistes i equips, i funcions anàlogues, amb vistes a la competició.
c) Les tasques dutes a terme de director/a esportiu/iva per a les activitats relacionades amb la promoció, la direcció, la gestió, la programació, la planificació, la coordinació, el control i la supervisió, i funcions anàlogues, en centres, serveis i establiments esportius tant públics com privats, aplicant els coneixements i les tècniques propis de les ciències de l'esport.
L'experiència en aquestes funcions s'haurà d'acreditar mitjançant la presentació de la següent documentació justificativa:
a) Documentació que acrediti l'experiència laboral a compte d'altri:
- Certificat de la Tresoreria de la Seguretat Social o mutualitat on la persona interessada estigui afiliada, on consti l'empresa, la categoria laboral o grup de cotització i el període de cotització.
- En cas que no existeixi contracte o alta a la seguretat social, justificació documental dels serveis prestats, de les retribucions rebudes en concepte de desenvolupament dels serveis (còpies de transferències, còpia de rebuts i, si escau, del pagament dels impostos i/o llicències corresponents)
- En tots els casos, el certificat de l'empresa o entitat esportiva on la persona interessada presta o ha prestat els seus serveis, signat per la persona responsable, acreditatiu de les tasques i funcions que porta o ha portat a terme i per a les quals se sol·licita l'habilitació.
b) Documentació que acrediti l'experiència laboral com a autònom:
- Justificació documental de les quantitats de les retribucions rebudes en concepte de desenvolupament del treball (còpies de transferències i còpia de rebuts) i, si escau, del pagament dels impostos i/o llicències corresponents.
- Certificat de la Tresoreria de la Seguretat Social o de la mutualitat on la persona interessada estigui afiliada, on consti el període de cotització en el règim especial de treballadors autònoms.
- En tots els casos, certificat del club, entitat esportiva o empresa per a la qual la persona interessada presta o ha prestat els seus serveis, signat per la persona responsable, acreditatiu de les tasques i funcions que realitza o ha realitzat i per a les quals sol·licita l'habilitació.
L'acreditació de l'experiència professional en l'àmbit de l'esport, mitjançant l'aportació de la documentació que consta en aquest annex, es podrà substituir per una declaració responsable, quan es disposi de mitjans electrònics per efectuar la comprovació d'aquesta documentació.